*Príloha č. 3* Návrh - KÚPNA ZMLUVA č. 3/2020

uzatvorená podľa § 409 a nasl. zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) medzi zmluvnými stranami:

**Predávajúci:** **……………………………..**

Adresa/sídlo: ……………………………..

IČO: ……………………………..

DIČ: ……………………………..

Bankové spojenie: ..............................................

Číslo účtu vo formáte

IBAN: ……………………………..

Zastúpený: ……………………………..

Webové sídlo: ……………………………..

Tel. č./e- mail: ……………………………..

(ďalej len „predávajúci“)

Kupujúci: Základná škola

Adresa/sídlo: G.Bethlena 41, 940 01 Nové Zámky

IČO: 37860992

DIČ: 2021605509

Bankové spojenie: Tatra banka, a.s. Hodžovo nám. 3, 811 06 Bratislava  
IBAN: SK81 1100 0000 0026 2775 8922

Zastúpený: Mgr. Iveta Rajčániová, riaditeľka školy

Webové sídlo: www.zsbethlena.sk

Tel. č./e- mail: 035/6913 312, www.zsbethlena@zsbethlena.sk

(ďalej len „kupujúci“)

( predávajúci a kupujúci spolu ďalej len „zmluvné strany“)

**Preambula**

Kúpna zmluva sa uzatvára ako výsledok verejného obstarávania v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na predmet zákazky „Nákup stoličiek pre žiakov I. a II. ročníka ZŠ“ v počte 50 ks. Podkladom pre uzavretie tejto Zmluvy je cenová ponuka predávajúceho zo dňa .................... spracovaná na základe výzvy na predloženie cenovej ponuky zo dňa ............................ k verejnému obstarávaniu zákazky vyhlásenej kupujúcim na predmet zákazky: „Nákup stoličiek pre žiakov I. a II. ročníka ZŠ“.

**Článok I.**

**PREDMET ZMLUVY**

1.1. Predmetom tejto zmluvy je záväzok predávajúceho dodať kupujúcemu tovar - stoličky do tried pre žiakov I. a II. ročníka ZŠ vrátane jeho dovozu a záväzok kupujúceho tovar od predávajúceho prevziať a zaplatiť zaň dohodnutú kúpnu cenu.

1.2. Podrobný opis a presná špecifikácia tovaru a je uvedená v Prílohe č. 1 tejto zmluvy, ktorá je neoddeliteľnou súčasťou tejto zmluvy.

**Článok II.**

**KÚPNA CENA A PLATOBNÉ PODMIENKY**

2.1. Kúpna cena za predmet zmluvy je určená ako výsledok verejného obstarávania v súlade so zákonom č. 18/1996 Z. z. o cenách v znení neskorších predpisov, a to v celkovej výške:

Celková cena bez DPH: EUR

DPH (20%): EUR

Celková cena s DPH: EUR

(slovom: ........................................)

2.2. Kúpna cena zahŕňa všetky náklady predávajúceho spojené s dodaním tovaru spojených s dodávkou tovaru špecifikovaného v Prílohe č. 1 tejto zmluvy na miesto dodania uvedené v čl. III. bod 3.2., ktorými sú najmä doprava na miesto plnenia, vykládka do určených priestorov v mieste plnenia. Predávajúcemu nevznikne nárok na úhradu akýchkoľvek dodatočných nákladov, ktoré si nezapočítal do ceny plnenia podľa tejto zmluvy pri predkladaní ponuky.

2.3. Predávajúci je oprávnený vystaviť kupujúcemu faktúru až po riadnom odovzdaní a prevzatí tovaru, a to so splatnosťou faktúry 30 dní odo dňa jej doručenia kupujúcemu. Prílohou faktúry bude dodací list potvrdený kupujúcim, ktorý obsahuje najmä súpis položiek dodaného tovaru, množstvo a jeho špecifikáciu. Faktúra vystavená predávajúcim musí obsahovať všetky náležitosti daňového dokladu v súlade s platnou právnou úpravou SR. V prípade, že daňový doklad nebude obsahovať tieto náležitosti, kupujúci má právo vrátiť ho na doplnenie a prepracovanie. V takomto prípade sa preruší lehota splatnosti a nová lehota splatnosti pre kupujúceho začne plynúť prevzatím nového alebo opraveného daňového dokladu.

**Článok III.**

**DODACIE PODMIENKY**

3.1. Predávajúci sa zaväzuje dodať tovar špecifikovaný v Prílohe č. 1 tejto zmluvy najneskôr do 6 týždňov odo dňa nasledujúceho od nadobudnutia účinnosti tejto zmluvy.

3.2. Miestom dodania predmetu zmluvy je Základná škola Nové Zámky, G. Bethlena 41, 940 01 Nové Zámky.

3.3. Odovzdanie a prevzatie tovaru bude potvrdené podpísaním dodacieho listu predávajúcim a kupujúcim v mieste dodania tovaru. Dodací list bude kupujúcim podpísaný až po riadnom odovzdaní a prevzatí tovaru. Podpísaním dodacieho listu sa predmet zmluvy považuje za prevzatý.

3.4. Predávajúci je povinný vyrozumieť kupujúceho o pripravenosti predmetu zmluvy k odovzdaniu - prevzatiu, najmenej 3 dni vopred.

**Článok IV.**

**POVINNOSTI KUPUJÚCEHO**

4.1. Kupujúci má povinnosť prevziať predmet zmluvy v deň určený predávajúcim pri splnení podmienky uvedenej v článku III. bod 3.4 tejto zmluvy a zaplatiť zaň kúpnu cenu.

**Článok V.**

**POVINNOSTI PREDÁVAJÚCEHO**

5.1. Predávajúci má povinnosť umožniť kupujúcemu dôkladné oboznámenie sa s predmetom zmluvy, dodať predmet zmluvy kupujúcemu v plnom rozsahu a množstve, v dohodnutom termíne, v bezchybnom stave a dohodnutej kvalite, vyhotovení a výbave a umožniť jeho prevzatie.

**Článok VI.**

**ZÁRUKA**

6.1. Na dodávaný tovar sa poskytuje záruka v trvaní dvadsaťštyri (24) mesiacov. Záruka začína plynúť odo dňa prevzatia predmetu zmluvy kupujúcim. Deň prevzatia bude vyznačený na preberacom – odovzdávacom protokole.

6.2. Ak sa v priebehu záručnej doby prejaví chyba materiálu, výrobná vada alebo vada súvisiaca s montážou dodaného tovaru, je predávajúci povinný vadu odstrániť opravou alebo výmenou chybného tovaru za bezchybný bezodplatne najneskôr do pätnástich (15) dní od reklamovania vady kupujúcim.

6.3. Predávajúci nezodpovedá za vady spôsobené nesprávnym používaním tovaru, nerešpektovaním doporučení uvedených v návode na obsluhu alebo neodbornou manipuláciou obsluhy.

6.4. V prípade reklamácií predmetu zmluvy sa postupuje podľa príslušných ustanovení Obchodného zákonníka a ostatných všeobecne záväzných právnych predpisov Slovenskej republiky.

**Článok VII.**

**ZMLUVNÉ POKUTY A ÚROKY Z OMEŠKANIA**

7.1. V prípade omeškania predávajúceho s dodaním predmetu tejto zmluvy v dohodnutej lehote je predávajúci povinný zaplatiť kupujúcemu zmluvnú pokutu vo výške 0,05 % z ceny nedodaného predmetu zmluvy za každý aj začatý deň omeškania.

7.2. V prípade omeškania kupujúceho s úhradou faktúry vzniká predávajúcemu právo účtovať kupujúcemu zákonné úroky z omeškania za každý aj začatý deň omeškania.

7.3. V prípade omeškania predávajúceho so splnením povinnosti odstrániť vady predmetu zmluvy podľa článku VI. bod 6.2. tejto zmluvy zaplatí predávajúci kupujúcemu zmluvnú pokutu vo výške 100,- € za každý aj začatý deň omeškania až do odstránenia vady predmetu zmluvy.

**Článok VIII.**

**VLASTNÍCKE PRÁVO A ZODPOVEDNOSŤ ZA ŠKODU**

8.1. Vlastnícke právo k predmetu zmluvy prechádza na kupujúceho zaplatením kúpnej ceny.

8.2. Nebezpečenstvo škody na tovare prechádza na kupujúceho v deň podpisu preberacieho a odovzdávacieho protokolu kupujúcim. Kupujúci si vyhradzuje právo neprevziať predmet zmluvy nekompletný, poškodený, nezodpovedajúci dohodnutým vlastnostiam alebo inak nekvalitný.

**Článok IX.**

**SKONČENIE ZMLUVY**

9.1. Zmluvu je možné ukončiť:

a) písomnou dohodou zmluvných strán,

b) písomným odstúpením od zmluvy, keď sa pre predávajúceho stalo plnenie zmluvy úplne nemožným alebo pri inom podstatnom porušení zmluvných povinností zo strany predávajúceho alebo kupujúceho,

9.2. Za podstatné porušenie zmluvnej povinnosti sa považuje akékoľvek porušenie tejto zmluvy. V prípade odstúpenia od tejto zmluvy je zmluvná strana oprávnená požadovať od povinnej osoby náhradu škody, ktorá jej tým vznikla.

9.3. Odstúpenie od zmluvy musí mať písomnú formu, musí sa v ňom uviesť dôvod odstúpenia a musí byť doručené druhej zmluvnej strane. Odstúpenie od tejto zmluvy je účinné dňom nasledujúcim po dni jeho doručenia druhej zmluvnej strane.

**Článok X.**

**ZÁVEREČNÉ USTANOVENIA**

10.1. Túto zmluvu je možné dopĺňať alebo meniť iba formou písomných očíslovaných dodatkov, ktoré sa po nadobudnutí platnosti a účinnosti stávajú neoddeliteľnou súčasťou tejto zmluvy.

10.2. Ostatné právne vzťahy výslovne touto zmluvou neupravené sa riadia príslušnými ustanoveniami Obchodného zákonníka a ostatnými všeobecne záväznými právnymi predpismi Slovenskej republiky.

10.3. Zmluvné strany sa zaväzujú, že všetky prípadné spory vyplývajúce z tejto zmluvy budú riešiť prednostne rokovaním o možnej dohode, inak na miestne a vecne príslušnom súde.

10.4. Táto zmluva je vyhotovená v štyroch rovnopisoch s platnosťou originálu, pričom každá zmluvná strana obdrží dve vyhotovenia.

10.5. Neoddeliteľnou súčasťou tejto zmluvy je: Príloha č. 1: Špecifikácia

10.6. Zmluva nadobúda platnosť dňom jej podpísania zmluvnými stranami a účinnosť dňom nasledujúcom po dni jej zverejnenia na webovej stránke kupujúceho.

10.7. Zmluvné strany vyhlasujú, že sa so zmluvou oboznámili, jej obsahu porozumeli a na znak súhlasu ju podpisujú.

............................................................ ....................................................

Predávajúci: Kupujúci: Mgr. Iveta Rajčániová

riaditeľka školy